Diari Oficial de la Generalitat Valenciana


Sumari del DOGV 4710, del 11-03-2004 (2004/2486)

DECRET 37/2004, de 5 de març, del Consell de la Generalitat, pel qual es crea la Comissió Interdepartamental per a la Coordinació de la Política de Seguretat dels Sistemes d'Informació de la Generalitat (COIPSE).
--------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2004/03/05/37/dof/vci/html**

### Dades del document

Número de DOGV
:   4710

Data del DOGV
:   11-03-2004

Secció del DOGV
:   I. DISPOSICIONS GENERALS

Número del document
:   2004/2486


Data del document
:   05-03-2004

Organisme emissor
:   Conselleria d'Infraestructures i Transport

Tipus de document
:   Decret

Descriptors 

:   * tractament de dades
    * confidencialitat
    * legislació
    * dades personals
    * organització administrativa
    * sistema d'informació
    * protecció de dades

DECRET 37/2004, de 5 de març, del Consell de la Generalitat, pel qual es crea la Comissió Interdepartamental per a la Coordinació de la Política de Seguretat dels Sistemes d'Informació de la Generalitat (COIPSE). [2004/F2486]
  
Ens acostem gradualment a una administració més informatitzada i intercomunicada tant en l'àmbit intern com en les relacions amb els ciutadans. És per això que es fa necessari impulsar un ús segur de les tecnologies de la informació i de les telecomunicacions en la Generalitat. En conseqüència, es tracta de fomentar la societat de la informació amb garantia de la prestació d'un servici de millor qualitat i excel·lència als ciutadans, així com la utilització de les noves tecnologies. Sembla convenient, per tant, adoptar determinades polítiques de seguretat que incrementen la garantia de fiabilitat dels sistemes d'informació, ja que, cada vegada més, els ciutadans es relacionen electrònicament amb l'administració.
  
En general, es podria dir que un sistema d'informació és el conjunt d'equips i programes que convertix les dades en informació requerida pels usuaris, a fi que una administració organitzada puga disposar amb rapidesa d'informació completa i fiable, cosa que constituïx un element essencial per a garantir la gestió eficaç dels recursos d'esta, millorar la qualitat dels servicis que presta i adequar-se constantment a l'entorn que la rodeja.
  
La seguretat inclou i afecta totes les activitats d'una administració moderna del segle XXI, siguen de tipus estratègic (implicació de la direcció, objectius, polítiques), o logístic (planificació, organització, implantació de salvaguardes, sensibilització, acció diària i manteniment).
  
Des d'este moment, i amb la posada en marxa del II Pla de Modernització i Racionalització de l'administració pública valenciana, Moderniza.com, aprovat per Acord de 22 de desembre de 2000, del Consell de la Generalitat, que inclou en l'actualitat més de 107 iniciatives, destaca el projecte Seguretat, la justificació del qual residix en l'exigència de seguretat que requerixen els sistemes d'informació i la necessitat de normalitzar estos requeriments de seguretat.
  
Amb este projecte s'aborda, de forma preferent i integral, la seguretat dels sistemes d'informació, tenint en compte la complexitat de les comunicacions i la varietat dels servicis que han d'oferir els sistemes d'informació.
  
Pel que es referix a l'activitat reguladora en matèria de seguretat, cal mencionar la referent a la implantació de metodologies per a l'anàlisi i la gestió de riscs dels sistemes d'informació de les administracions públiques, tals com la metodologia MAGERIT (Metodologia d'Anàlisi i Gestió de Riscs dels Sistemes d'Informació de les Administracions Públiques).
  
En el marc de la Unió Europea, la Directiva 95/46/CE del Parlament Europeu i del Consell, de 24 d'octubre de 1995, relativa a la protecció de les persones físiques quant al tractament de dades personals i a la lliure circulació d'estes dades, establix, d'una banda, en l'article 16, la confidencialitat de les dades i, d'una altra, en l'article 17, la seguretat del seu tractament, i s'assenyala textualment que «els estats membres establiran l'obligació del responsable del tractament d'aplicar les mesures tècniques i d'organització adequades (...), en particular quan el tractament incloga la transmissió de dades dins d'una xarxa (...)».
  
La Constitució Espanyola afirma, en l'apartat 4 de l'article 18, que per llei es regularà i, com a conseqüència, es limitarà l'ús de la informàtica per a garantir el dret fonamental a l'honor, a la intimitat personal i familiar dels ciutadans i el ple exercici dels seus drets.
  
La Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, conté una decidida aposta per l'oberta incorporació de les tècniques telemàtiques a l'activitat administrativa i, per si calia, l'última modificació d'esta llei, a través de l'article 68 de la Llei 24 /2001, de 27 de desembre, de Mesures Fiscals, Administratives i de l'Orde Social, té com a objectiu fonamental potenciar l'anomenada Administració Electrònica.
  
La Llei Orgànica 15/1999, de 13 de desembre, de Protecció de Dades de Caràcter Personal, establix que s'han d'adoptar les mesures de seguretat, tant tècniques com organitzatives, adequades per a garantir la confidencialitat, integritat i disponibilitat de la informació.
  
L'ús segur dels sistemes d'informació és fins a tal punt imprescindible per a qualsevol organització moderna que el Decret 96/1998, de 6 de juliol, del Consell de la Generalitat, pel qual es regulen l'organització de la funció informàtica, la utilització dels sistemes d'informació i el Registre de Fitxers Informatitzats en l'àmbit de l'administració de la Generalitat, especifica, en l'article 4, que les actuacions dels distints departaments, organismes o entitats de l'administració de la Generalitat en matèria de sistemes hauran d'adequar-se als principis generals següents: participació activa, coordinació, compatibilitat, seguretat i planificació.
  
És per això que, per mitjà de l'esmentat Decret 96/1998, es va crear el Comité Tècnic per al Desenrotllament dels Sistemes d'Informació (CODESI), com a element de coordinació entre les distintes unitats de sistemes d'informació de la Generalitat.
  
La seguretat dels sistemes d'informació, basada en els principis d'integritat, fiabilitat, disponibilitat i confidencialitat, en els termes del citat decret, implica que el funcionament de la Xarxa Corporativa de Telecomunicacions de la Generalitat haurà de ser protegit dels riscs que poden succeir-li, com ara desastres de l'entorn, accidents, errors (d'utilització, d'entrega, o de monitorització), i amenaces en el sistema (vulnerabilitat dels equips) o en la xarxa, siguen intencionades o no.
  
En definitiva, el que es pretén és combatre les amenaces a la seguretat de la informació o limitar el seu impacte i, al mateix temps, evitar una acció dispersa de les diferents unitats organitzatives de la Generalitat en la matèria objecte del present decret.
  
Com a conseqüència de l'anterior, es fa necessari la creació d'una comissió interdepartamental, de caràcter global, on estaran representades totes les conselleries, com a suport organitzatiu, per a l'impuls de la política de seguretat, considerada esta com un conjunt de normes per mitjà de les quals els objectius de seguretat poden ser definits i aconseguits.
  
En virtut d'això, fent ús de les facultats conferides per l'article 69 de la Llei de Govern Valencià, a proposta del conseller d'Infraestructures i Transport i després de la deliberació del Consell de la Generalitat, en la reunió del dia 5 de març de 2004,
  
DECRETE
  
Article 1. Objecte
  
El present decret té com a objecte la creació, la regulació de la composició, l'organització i les funcions de la Comissió Interdepartamental per a la Coordinació de la Política de Seguretat dels Sistemes d'Informació de la Generalitat (COIPSE), que acordarà i executarà les accions que corresponguen en matèria de seguretat dels sistemes d'informació en l'administració de la Generalitat.
  
Article 2. Creació, adscripció i naturalesa de la Comissió
  
1. Es crea la Comissió Interdepartamental per a la Coordinació de la Política de Seguretat dels Sistemes d'Informació de la Generalitat (endavant, COIPSE), adscrita a la Conselleria d'Infraestructures i Transport, o al departament de la Generalitat que en cada moment tinga atribuïdes les competències en la matèria, amb les funcions, les competències, la composició i el funcionament que regula el present decret.
  
2. La creació de COIPSE no implicarà cap increment de despesa pública de la Generalitat.
  
3. COIPSE és un òrgan col·legiat de l'administració de la Generalitat, de caràcter impulsor, coordinador, deliberant i assessor respecte de les matèries i funcions que expressament se li assignen en este decret i en la resta de normativa que resulte d'aplicació i, singularment, de la política de seguretat dels sistemes d'informació de l'administració de la Generalitat.
  
Article 3. Competències i funcions de la Comissió
  
1. COIPSE és un òrgan col·legiat de la Generalitat al qual correspon la direcció estratègica de la política de seguretat en matèria de sistemes d'informació en la Generalitat.
  
2. Correspon a COIPSE:
  
a) Elaborar les propostes que corresponga en matèria de política de seguretat dels sistemes d'informació de l'administració de la Generalitat, per a l'aprovació per part del Consell de la Generalitat.
  
b) Desenrotllar, coordinar i impulsar la política de seguretat entre els diferents òrgans de l'administració de la Generalitat.
  
c) Avaluar de forma periòdica el nivell d'implantació de la política de seguretat dels sistemes d'informació de l'administració de la Generalitat.
  
d) Ser informat preceptivament de les diferents accions que es duguen a terme per l'administració de la Generalitat, en matèria de política de seguretat dels sistemes d'informació.
  
e) Proposar l'aprovació dels plans de seguretat dels sistemes d'informació de l'administració de la Generalitat.
  
f) Qualssevol altres competències i funcions relacionades amb l'àmbit de la seua competència o que li siguen atribuïdes per la normativa vigent o per aquella que en el futur es dicte, així com les que li encomane el Consell de la Generalitat per mandat específic o disposició de caràcter general, i les que li deleguen els òrgans amb competència en la matèria.
  
Article 4. Composició de la Comissió
  
1. COIPSE estarà compost pels membres següents:
  
a) Presidència: el conseller d'Infraestructures i Transport o l'òrgan que en cada moment tinga atribuïdes les competències corresponents.
  
b) Vicepresidència: la secretària autonòmica de Telecomunicacions i Societat de la Informació o l'òrgan que en cada moment tinga atribuïdes les competències corresponents.
  
c) Vocals: els sotssecretaris o càrrec equivalent de les diferents conselleries i de la Presidència de la Generalitat.
  
d) Secretari: el titular amb rang de director general que en cada moment tinga atribuïdes les competències corresponents dins de la Secretaria Autonòmica de Telecomunicacions i Societat de la Informació.
  
2. La Comissió disposarà d'una Secretaria Administrativa, que serà exercida per l'Àrea del Gabinet de Coordinació Interdepartamental de la Direcció General de Relacions amb les Corts i Secretariat del Govern, segons el que disposa l'article 15 del Decret 111/2003, d'11 de juliol, del Consell de la Generalitat, pel qual s'aprova el Reglament Orgànic i Funcional de la Conselleria de Presidència.
  
3. La Comissió podrà acordar, quan els assumptes a debat ho facen necessari o convenient, l'assistència de funcionaris, tècnics o especialistes en la matèria que es tracte, a l'efecte que la informen i l'assessoren. Estes persones tindran veu però no vot. Per a la realització de les sessions i l'adopció dels seus acords, la Comissió podrà demanar igualment informes o dictàmens tècnics d'altres comissions i òrgans administratius.
  
Article 5. Funcions dels responsables de la política de seguretat dels sistemes d'informació
  
1. Són responsables de la política de seguretat dels sistemes d'informació, a l'efecte d'este decret, els sotssecretaris o càrrec equivalent de les diferents conselleries i de la Presidència de la Generalitat.
  
2. Les funcions dels responsables de la política de seguretat són les següents:
  
a) Executar els acords adoptats per la Comissió, així com totes les mesures que afecten la política de seguretat aprovada, així com vetlar pel correcte i eficaç compliment.
  
b) Promoure una cultura de seguretat dins de l'organització de la Generalitat.
  
c) Nomenar els responsables tècnics que hagen d'aplicar les mesures de seguretat concretes dins del seu àmbit d'atribucions, i donar-los suport, sempre dins del marc de les normes vigents d'organització administrativa i de funció pública.
  
Article 6. Funcionament de la Comissió
  
1. La constitució, convocatòria, règim de les sessions i d'adopció d'acords i, en general, el funcionament de COIPSE, s'ajustarà al que establixen els articles 22 a 27 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
2. COIPSE, sense perjuí del que disposa el paràgraf anterior, podrà aprovar normes pròpies de funcionament o de règim intern per al millor compliment de les seues atribucions. En especial, regularà la composició i les funcions de comissions tècniques.
  
DISPOSICIONS FINALS
  
Primera. Desenrotllament normatiu
  
Queda facultat el conseller d'Infraestructures i Transport, o l'òrgan que en cada moment tinga atribuïdes les competències corresponents, per a dictar les disposicions necessàries per al compliment i el desenrotllament d'este decret.
  
Segon. Entrada en vigor
  
El present decret entrarà en vigor l'endemà de la seua publicació en el Diari Oficial de la Generalitat Valenciana.
  
València, 5 de març de 2004
  
El president de la Generalitat,
  
FRANCISCO CAMPS ORTIZ
  
El conseller d'Infraestructures i Transport,


Còpia Permalink ELI